Lars Barfoed (KF), 2008-01-15:
2015-målene er vigtige, og derfor er det også godt, at vi har en debat her i Folketingssalen i dag netop om 2015-målene, om status for dem og om, hvordan vi arbejder hen imod at opnå de målsætninger, der er sat i FN på de her felter.
Det er vigtigt, først og fremmest fordi det især for jordens fattigste mennesker i sig selv er vigtigt, at vi gør noget aktivt og rigtigt og effektivt for at bekæmpe fattigdom og nå alle de andre gode mål, der er.
Ja, nogle steder gør vi måske, det ser det ud til.
Og det er jo selvfølgelig også derfor, der skal gøres en særlig indsats netop der.
Men selv om vi ikke når målene alle steder, er målene vigtige, alene fordi de lægger pres på os alle sammen.
Der har været meget diskussion i dag om selve det at øge bistanden, og jeg forstår, der er et forslag til vedtagelse om, at vi skal øge bistanden til 1 pct.
Vi giver nu 0,8 pct., og der vil jeg gerne sige, at der jo ikke er nogen tal, der er hellige i den her forbindelse.
Om vi giver 0,8 pct., 0,9 pct., 1,0 pct. eller 1,1 pct., ændrer jo ikke afgørende på, om man globalt når 2015-målene.
Det er ikke det mest afgørende.
Det Konservative Folkeparti er klart tilhænger af, at vi øger udviklingsbistanden i de kommende år.
Det står også i regeringsgrundlaget, og det er vi glade for.
Jeg synes også, det er godt at konstatere,
at de politiske ungdomsorganisationer - i hvert fald seks af dem - har interesseret sig ganske meget for netop 2015-målene, og det vil jeg gerne kvittere for i dag at man har gjort.
Seks ungdomsorganisationer med vidt forskellige politiske anskuelser har vist sig langt bedre til at forhandle sig frem til en fælles udviklingspolitik, end vi partier her i Folketinget har været - måske fordi vi er lidt mere optagede af at drille hinanden end af at forhandle om, hvad det reelt er, vi gerne vil.
Når det gælder det med den ene procent, skriver de politiske ungdomsorganisationer jo ganske rigtigt, at Danmark på sigt skal øge bistanden til 1 pct., og det kan være udmærket, hvis man har pengene til det.
Men så skriver de jo også - og det synes jeg er vigtigt at holde fast i - at bistandsforøgelsen skal ske, under forudsætning af at den er effektiv.
Og der vil jeg bare sige, at det jo er lige så vigtigt, at den er effektiv.
I Det Konservative Folkeparti - nu kan jeg se, at jeg næsten ikke har mere taletid - lægger vi ud over effektivitet og kvalitet, som er afgørende, vægt på at drive mere forskning i udviklingspolitikken. Vi har så sent som her i weekenden set nogle sætte spørgsmålstegn ved, om den danske bistand er tilstrækkelig effektiv og god.
Alle internationale undersøgelser viser, at vi er blandt de bedste i verden til at lave udviklingsbistand, men vi skal hele tiden prøve at gøre det bedre.
Vi vil gerne inddrage ngo'erne mere i udviklingsarbejdet.
Jeg synes også, vi skal se på, om ngo'erne ikke skal have flere penge til det ganske glimrende arbejde, de gør.
Jeg synes, der er grund til at rose hele vores ngo-miljø for den store indsats, som de gør for at styrke dansk udviklingsbistand.
Vi skal satse på at udvikle den private sektor, for i sidste ende er det jo afgørende for, om man i udviklingslandene er i stand til selv at løfte den økonomiske vækst, at der bliver investeret i udviklingslandene, og at mennesker i udviklingslandene selv med succes kan starte en virksomhed og drive den.
Det er jo det, der bl.a. skaber vækst, og derfor skal vi satse på den private sektor.
For det er afgørende for, om der kan blive investeret i de her lande, at der er demokrati, menneskerettigheder og retssikkerhed - ikke mindst for de virksomheder, som investerer i de lande, så de kan få deres kontrakter gennemført.
Det er helt afgørende for økonomisk vækst i udviklingslandene.
Der er et godt eksempel på, at vi i Tanzania har bidraget til at skabe en erhvervsdomstol, der kan sikre, at man får håndhævet virksomhedernes rettigheder.
Det er afgørende for investeringer, og investeringer er afgørende for, at vi kan løfte de fattigste lande ud af deres fattigdom.
For vi skal ikke glemme, at ét er udviklingsbistanden, men det er helt afgørende for de fattigste lande, at de kan deltage på frie og lige og vel at mærke retfærdige vilkår i den internationale handel.
Det er også det, der skaber vækst for disse lande.